รัฐบาลไทย-ข่าวทำเนียบรัฐบาล-นายกฯ ชื่นชมนักเรียน รร.ทศพรวิทยา จ.บุรีรัมย์ รับรางวัลระดับประเทศ-ระดับโลก นำความภาคภูมิใจและชื่อเสียงสู่ประเทศชาติ ย้ำเด็กเยาวชนพัฒนาศักยภาพตนเองต่อเนื่อง ศึกษาเรียนรู้ตลอดชีวิต
วันศุกร์ที่ 17 กุมภาพันธ์ 2566
17/02/2566
นายกฯ ชื่นชมนักเรียน รร.ทศพรวิทยา จ.บุรีรัมย์ รับรางวัลระดับประเทศ-ระดับโลก นําความภาคภูมิใจและชื่อเสียงสู่ประเทศชาติ ย้ําเด็กเยาวชนพัฒนาศักยภาพตนเองต่อเนื่อง ศึกษาเรียนรู้ตลอดชีวิต
นายกฯ ชื่นชมนักเรียน รร.ทศพรวิทยา จ.บุรีรัมย์ รับรางวัลระดับประเทศ-ระดับโลก นําความภาคภูมิใจและชื่อเสียงสู่ประเทศชาติ ย้ําเด็กเยาวชนพัฒนาศักยภาพตนเองต่อเนื่อง ศึกษาเรียนรู้ตลอดชีวิต สอดคล้องการพัฒนาประเทศ ทันต่อสถานการณ์โลก
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เผยว่า วันนี้ (17 ก.พ.66) เวลา 11.00 น. ณ ห้องสีม่วง ตึกไทยคู่ฟ้า ทําเนียบรัฐบาล นางสาวตรีนุช เทียนทอง รัฐมนตรีว่าการกระทรวงศึกษาธิการ นําคณะนักเรียน พร้อมผู้บริหารและครูฝึก โรงเรียนทศพรวิทยา อําเภอสตึก จังหวัดบุรีรัมย์ สังกัดสํานักงานคณะกรรมการการศึกษาเอกชน ซึ่งได้รับรางวัลจากการเข้าร่วมกิจกรรมการแข่งขันระดับประเทศและระดับโลก นําชื่อเสียงมาสู่ประเทศไทย เข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อเป็นขวัญกําลังใจให้แก่นักเรียนที่ได้รับรางวัล ตลอดจนคณะผู้บริหาร ครูฝึก โรงเรียนทศพรวิทยา รวมทั้งเพื่อเป็นแบบอย่าง สร้างแรงบันดาลใจให้กับเด็กและเยาวชนอื่น ๆ ในการพัฒนาศักยภาพอย่างสร้างสรรค์และเป็นประโยชน์ในการที่จะนําชื่อเสียงมาสู่ประเทศในอนาคตต่อไปด้วย โดยมีนายประทีป กีรติเรขา รองเลขาธิการนายกรัฐมนตรีฝ่ายการเมือง นายพีรศักดิ์ รัตนะ เลขาธิการคณะกรรมการส่งเสริมการศึกษาเอกชน นายสงกรานต์ พันธุ์พินิจ ผู้อํานวยการโรงเรียนทศพรวิทยา และเจ้าหน้าที่ที่เกี่ยวข้องเข้าร่วมด้วย
โอกาสนี้ นายกรัฐมนตรีได้ชมการแสดงโชว์ของทีม Awesome Juniors เต้น Hip Hop Dance จํานวน 9 คน พร้อมกล่าวชื่นชมและแสดงความยินดีกับนักเรียน ผู้บริหาร และครูฝึก โรงเรียนทศพรวิทยา กับความสําเร็จที่เกิดขึ้นซึ่งมาจากความเพียรพยายามของทุกคน ในการร่วมกันดําเนินการอย่างมุ่งมั่นเข้มแข็ง จนเกิดเป็นผลสําเร็จนําความภาคภูมิใจและชื่อเสียงมาสู่ประเทศไทยอย่างยอดเยี่ยม ซึ่งความสามารถและการแสดงดังกล่าวถือเป็นอีกหนึ่ง Soft Power ที่จะเป็นส่วนสําคัญในการขับเคลื่อนประเทศอีกทางหนึ่ง โดยขอเป็นกําลังใจในการดําเนินกิจกรรมที่สร้างสรรคทั้งในระยะที่ผ่านมาและกิจกรรมต่าง ๆ ที่จะเกิดขึ้นในอนาคต และขอให้ก้าวไปสู่ความสําเร็จในระดับโลกยิ่งขึ้นเรื่อย ๆ ต่อไป
พร้อมกันนี้ นายกรัฐมนตรีได้สอบถามถึงการฝึกซ้อมและการออกแบบท่าเต้นต่าง ๆ ด้วยความสนใจ โดยแนะให้นําท่าเต้นต่าง ๆ ที่ได้ร่วมกันคิดและสร้างสรรค์ออกมานี้ ไปปรับใช้สําหรับเป็นท่าเต้นในการออกกําลังกายได้ด้วย รวมทั้งนายกฯ ได้สอบถามถึงการศึกษาเล่าเรียนของเด็กนักเรียน โรงเรียนทศพรวิทยา โดยย้ําว่านอกจากการฝึกซ้อมและพัฒนาในกิจกรรมที่เป็นความสามารถเฉพาะตัวดังกล่าวแล้ว ต้องมีการศึกษาเล่าเรียนที่สอดคล้องกับการพัฒนาประเทศและทันกับการเปลี่ยนแปลงที่เกิดขึ้นทั้งในปัจจุบันและอนาคต รวมถึงให้เรียนรู้ตลอดชีวิตและพัฒนาศักยภาพตนเองในด้านต่าง ๆ อย่างต่อเนื่องให้ทันต่อสถานการณ์โลก เพื่อเติบโตไปจะได้มีอาชีพและอนาคตที่มั่นคง มีรายได้เลี้ยงดูตนเองและครอบครัว พ่อแม่ ตลอดจนเพื่อเป็นกําลังที่สําคัญในการร่วมกันพัฒนาและขับเคลื่อนประเทศไปสู่ความมั่นคง มั่งคั่ง และยั่งยืน
ในตอนท้าย นายกรัฐมนตรีกล่าวในนามรัฐบาลขอบคุณกระทรวงศึกษาธิการ สํานักงานคณะกรรมการการศึกษาเอกชน และทุกฝ่ายที่เกี่ยวข้อง ที่ให้ความสําคัญในการร่วมกันพัฒนามาตรฐานด้านต่าง ๆ ของการศึกษาของโรงเรียนเอกชนอย่างต่อเนื่อง โดยเฉพาะการสนับสนุนให้เด็กนักเรียนทํากิจกรรมที่เป็นการแสดงออกอย่างสร้างสรรค์ และดีงาม ในการสร้างกิจกรรมการเต้นต่าง ๆ ดังกล่าวขึ้นมา และเข้าร่วมการแข่งขันสําคัญจนได้รับรางวัลนําชื่อเสียงมาสู่ประเทศไทยเป็นผลสําเร็จตามเป้าหมาย โดยนายกรัฐมนตรีจะติดตามและเป็นกําลังใจให้ทุกคนอย่างต่อเนื่องต่อไป นอกจากนี้ นายกรัฐมนตรี ยังได้มอบพระหลวงปู่ทวดให้กับคณะนักเรียน คณะผู้บริหาร และครูฝึก โรงเรียนทศพรวิทยา เพื่อความเป็นสิริมงคล พร้อมอวยพรให้ทุกคนเดินทางปลอดภัยและประสบความสําเร็จทุกประการ
สําหรับรางวัลของนักเรียนโรงเรียนทศพรวิทยาที่ได้รับจากการเข้าร่วมกิจกรรมการแข่งขันระดับประเทศและระดับโลก มีดังนี้
1. เหรียญรางวัลชนะเลิศ (แชมป์โลก) การแข่งขัน World Hip Hop Dance Championship 2018 2019 และ 2022 ที่ประเทศสหรัฐอเมริกา (3 ปีช้อน)
2. ถ้วยรางวัลชนะเลิศ (แชมป์โลก) การแข่งขัน All Generation Championship WORLD FINAL in SEOUL SUPERKIDZ 2018 2021 - 2022 KOREA AEROBIC (3 ปีช้อน)
3. รับรางวัลพระราชทานจากทูลกระหม่อมหญิงอุบลรัตนราชกัญญา สิริวัฒนาพรรณวดี ถ้วยรางวัลชนะเลิศ การแข่งขัน TO BE NUMBER ONE TEEN DANCERAISE THAILAND CHAMPIONSHIP 2019 - 2022 รุ่น Pre Teenage (อายุ 10-14 ปี) ทีม Thossaporn Thunder (4 ปีซ้อน)
4. ถ้วยรางวัลชนะเลิศ รายการ Doraemon Singing & Dancing Contest 2018 ได้รับรางวัลพระราชทานจากสมเด็จพระเจ้าลูกเธอ เจ้าฟ้าทีปังกรรัศมีโชติ มหาวชิโรตตมางกูร สิริวิบูลยราชกุมาร